המתים המהלכים (קומיקס)

**המתים המהלכים** (באנגלית: **The Walking Dead**) היא סדרת קומיקס בכתיבתו של רוברט קירקמן ובאיורם של מאיירים כטוני מור וצ'ארלי אדלארד, אשר פורסמה בידי אימג' קומיקס. הסדרה יצאה לאור באוקטובר 2003, והסתיימה ביולי 2019. הסדרה עוסקת בריק גריימס, שריף של עיירה קטנה במדינת קנטקי שנורה על ידי שודד ונכנס לתרדמת. כאשר הוא מתעורר, הוא מגלה כי העולם נכנס לאפוקליפסת זומבים. הוא חובר לאשתו, בנו, וניצולים אחרים על מנת לשרוד.

ההרצה זכתה בפרס אייזנר בשנים 2007 ו-2010 לסדרת הקומיקס מתמשכת הטובה ביותר.

בשנת 2010, סדרת טלוויזיה המבוססת על הקומיקס, ונושאת את אותו השם, יצאה לאור בשנת 2010 על ידי הרשת AMC. סדרה זו הסתיימה בנובמבר 2022, לאחר 11 עונות. מאז, יצאו מספר סדרות ספין אוף לסדרה.

גרסה צבעונית של הקומיקס, הנקראת "המתים המהלכים: דְּלוּקְס," החלה לצאת בשנת 2020.

## עלילה

### כרך 1: ימים עברו (חוברות 1-6)
ריק גריימס, סגן שריף מקנטקי, נפגע קשות במהלך קרב יריות נגד אסיר נמלט. כאשר הוא מתעורר, הוא מוצא את עצמו לבד ושבית החולים ננטש לחלוטין. הוא מותקף על ידי זומבים, אך מצליח לברוח. כשהוא חוזר הביתה, הוא מגלה שמשפחתו נעלמה וביתו נבזז. בהמשך, ריק פוגש את מורגן ג'ונס ובנו, שמספרים לו על האפוקליפסה ועל מקום בטוח באטלנטה. ריק רוכב לעיר, אך נתקל בעדר ענק של זומבים שמקיף אותו. בחור צעיר בשם גלן מציל את ריק ומביא אותו למחנה שבו הוא מתגורר. כאשר הם מגיעים, ריק מתאחד עם משפחתו, אשתו לורי ובנו קארל, וגם עם חברו שיין, ומצטרף לקבוצת הניצולים. לאחר שזומבים תוקפים את המחנה, שיין, המלא בקנאה, מאיים על ריק, אך קארל הורג אותו במקום.

### כרך 2: מיילים מאחורינו (חוברות 7-12)
ריק והניצולים עוזבים את אטלנטה כדי לחפש מקום מסתור בטוח. הקהילה מאבדת ומצרפת חברים, ולבסוף מוצאים מקום מסתור בחווה קטנה השייכת להרשל גרין. הם מגלים שגרין כולא בחווה זומבים.

### כרך 3: בטוחים מאחורי סורגים (חוברות 13-18)
לאחר שעזבו את החווה, ריק והקהילה מתמקמים בבית כלא נטוש, ונפגשים עם אסירים חיים המתגלים כיותר מסוכנים מהזומבים.

### כרך 4: התשוקה של הלב (חוברות 19-24)
הקהילה מדכאת את מרד האסירים ומאבטחת את הכלא. אישה בשם מישון הנושאת חרב קטאנה מגיעה לכלא בחיפוש אחר מקלט, והגעתה גורמת לריבים בין חברי הקהילה, אשר מתחילים לפקפק בהנהגתו ובשפיותו של ריק.

### כרך 5: ההגנה הטובה ביותר (חוברות 25-30)
ריק, מישון, ואדם בשם גלן אותו ריק פגש באטלנטה עוזבים את הכלא אחרי שהבחינו בסימן הראשון לניצולים אחרים. חיפושם מביא אותם לעיירה קטנה בשם וודברי, שם הם מוצאים קהילה גדולה, חמושה ומאורגנת של ניצולים בהנהגת אדם בשם המושל. המושל לוקח אותם בשבי, כורת את ידו של ריק ואונס את מישון.

### כרך 6: החיים העגומים (חוברות 31-36)
ריק, מישון וגלן נמלטים מוודברי בעזרת ניצולים שמאסו בשלטונו של המושל. הם מגיעים בשלום לכלא, מגלים כי הוא מותקף בידי עדר זומבים ומצטרפים לקרב.

### כרך 7: השקט שלפני (חוברות 37-42)
הקהילה מנסה לחיות בשקט לאחר המתקפה. אשתו של ריק, לורי, נכנסת לשלבים האחרונים של הריונה השני. הקבוצה מתכוננת לנקמתו של המושל בריק, מישון וגלן.

### כרך 8: נוצרו לסבול (חוברות 43-48)
המושל מאתר ותוקף את הכלא, וריב מתפתח בין הקהילה, אשר חלקם בוחרים להישאר וחלקם לעזוב. הכלא נהרס, והניצולים מתפזרים ממנו.

### כרך 9: כאן אנחנו נשארים (חוברות 49-54)
לאחר שהכלא נהרס והקבוצה מתפזרת, ריק וקארל מנסים למצוא מחסה בעיר סמוכה בתקווה להתאחד עם שאר חברי הקהילה. מצבו הגופני והנפשי של ריק מתחיל להתדרדר, ואילו קארל נעשה יותר עצמאי. הם מצליחים להתאחד עם הקהילה, ושלושה ניצולים חדשים מגיעים ומזמינים את הקבוצה להצטרף אליהם במשימתם לוושינגטון, שעשויה להחזיר את העולם לקדמותו.

### כרך 10: מה אנו הופכים להיות (חוברות 55-60)
הקהילה עושה את דרכה לוושינגטון עם המדען יוג'ין פורטר. ריק מתווכח עם סמל אברהם פורד על שיטות הניווט, ונוסע עם קארל לעיר הולדתו לחפש ציוד שנשאר בתחנת המשטרה. לאורך הדרך, מגי מנסה להתאבד אך ניצלת בזמן, וריק מאיים על פורד באיומי אקדח.

### כרך 11: פחדו מהציידים (חוברות 61-66)
בעוד ריק וקבוצתו ממשיכים בדרכם לוושינגטון, הם מתחילים לחשוד שמישהו ביער עוקב אחריהם. הניצול דייל נחטף בלילה בידי קבוצת קניבלים, אותם ריק והקהילה מאתרים והורגים באכזריות.

### כרך 12: חיים ביניהם (חוברות 67-72)
ריק וקבוצתו פוגשים אדם בשם אהרון שמלווה אותם לקהילה גדולה, מוקפת חומה ובעלת ניצולים רבים, בשם אלכסנדריה בראשות אדם בשם דאגלס מונרו.

### כרך 13: ללא תקווה (חוברות 73-78)
ריק וקהילתו מנסים להתרגל לחיים השקטים ולכאורה בטוחים באלכסנדריה. ריק, כשוטר באלכסנדריה, מנסה להפוך את אלכסנדריה למקום יותר בטוח בעצירת אדם מסוכן בתוך הקהילה.

### כרך 14: שום דרך החוצה (חוברות 79-84)
לאחר מות אשתו של ראש העיר דאגלס, ריק והקהילה נעשים למנהיגי אלכסנדריה, למורת רוחם של אנשי הקהילה הוותיקים. אנשי הקהילה ומגלים שאלכסנדריה מוקפת בידי עדר ענק של זומבים.

### כרך 15: אנו מוצאים את עצמנו (חוברות 85-90)
לאחר מתקפת העדר, ריק מתחיל לקבל החלטות לטווח רחוק בשביל הקהילה. קארל עדיין לא מתעורר מפציעה ולא ברור אם הוא ישרוד. יש אנשים שמטילים ספק בבחירותיו הנועזות של ריק, ואלו מנסים להשתלט על אלכסנדריה ללא הצלחה.

### כרך 16: עולם גדול יותר (חוברות 91-96)
ריק מקווה לחדש את החיים תרבותיים ושקטים בתוך אלכסנדריה. הם נתקלים בניצול חדש בשם פול מונרו, שאומר שהוא יכול להכיר לריק מושבה בשם הגבעה, שם גרים 200 אנשים ואף יותר. המושבה נראית יותר בטוחה מאלכסנדריה, אך הקבוצה לומדת שיש לאנשי המושבה כמה אויבים מסוכנים מאוד.

### כרך 17: משהו לפחד ממנו (חוברות 97-102)
ריק וקבוצתו מתעמתים עם האויב של גבעות המושבה, המושיעים, קבוצת ניצולים אכזריים בהנהגת אדם בשם ניגן. עם זאת, ריק ממעיט בערכם של המושיעים ומזלזל בהם, עד שגלן ופורד מתים בדרכים אכזריות. בסופו של דבר, קהילת אלכסנדריה נאלצת להתחיל לשלם מס למושיעים וריק נשבע להרוג את ניגן.

### כרך 18: מה שבא אחרי (חוברות 103-108)
בעוד הקבוצה מתרגלת לחיים תחת הכללים של ניגן, ריק ממציא אסטרטגיה חדשה להתמודדות עם המושיעים. אבל לפני שהספיק להוציא את תוכניתו לפועל, חבר בקהילה נעלם לאחר המושיעים גובים את התשלום שלהם מאלכסנדריה. פול לוקח את ריק לעזרתו של אדם בשם איזיקיאל, מנהיג קהילה בשם הממלכה הנמצאת בוושינגטון. לאחר מכן אחד מהמושיעים מציע לקהילה להילחם בניגן.

### כרך 19: חותרים למלחמה (חוברות 109-114)
ריק, פול, ואיזיקיאל מחליטים לסמוך על המושיע הבוגד לשים קץ לשלטונו של ניגן. הקהילות מגבשות תוכנית, אך ניגן מופיע מוקדם כדי לאסוף את המיסים שלו מאלכסנדריה. ריק מנסה לנצל את ההזדמנות כדי לנסות להרוג את ניגן, אשר שורד את ניסיון ההתנקשות ומכריז מלחמה עם אלכסנדריה.

### כרך 20: מלחמה כוללת - חלק ראשון (חוברות 115-120)
ריק מוביל את צבא למתקפה על המקדש, בסיסים של המושיעים. הדברים הולכים בצורה חלקה בהתחלה לרעת הקהילה.

### כרך 21: מלחמה כוללת - חלק שני (חוברות 121-126)
בשיא המלחמה, ניגן תוקף את אלכסנדריה והגבעה. על סף תבוסה, ריק מציע לניגן הפסקת אש. ניגן מסכים להצעה, אך ריק משסף לניגן את הגרון ומסיים את המלחמה. ניגן שורד את המתקפה ונעשה לאסירו של ריק.

### כרך 22: התחלה חדשה (חוברות 127-132)
שנתיים אחרי המלחמה עם ניגן, התרבות נבנתה מחדש והקהילות הקימו רשת סחר מוצלחת. קארל עובר לקהילת הניצולים "הגבעה", וקבוצה חדשה של ניצולים מגיעה לאלכסנדריה.

### כרך 23: מלחישות לצעקות (חוברות 133-138)
איום חדש לקבוצה מתגלה כאנשים המתחזים לזומבים, הקוראים לעצמם הלוחשים. מתחים מתעוררים בתוך הגבעה לאחר שקארל מאבד את עשתונותיו, ורבים מתחילים להטיל ספק בו ובמנהיגם. בינתיים פול, שתופס חברה מהלוחשים, מבין את האיום החדש על הקהילה.

### כרך 24: חיים ומוות (חוברות 139-144)
הקהילה מנסה לחיות בשקט באלכסנדריה, אבל למנהיגת הלוחשים יש תוכניות אחרות - היא הורגת חלק מאנשי הקהילות ושמה את ראשם הערוף על מקלות. בין ההרוגים נמנים רוזיטה ואיזיקיאל.

### כרך 25: לא מסתכלים לאחור (חוברות 145-150)
ריק מגלה ליתר השורדים את הקורבנות שמתו בידי אלפא והלוחשים. תושבי הקהילות דורשים נקמה, וחלקם מתחילים לפקפק במנהיגותו של ריק. בתגובה, ריק מכריז מלחמה על הלוחשים ועליו להשתמש באויב לשעבר כמוצא אחרון.

### כרך 26: הסתערו למלחמה (חוברות 151-156)
עם תום המלחמה נגד הלוחשים, ריק נדרש להבטיח את מוכנות המיליציה החדשה של הקהילות, תוך כדי התמודדות עם סכסוכים שונים המתרחשים בין כותלי כל קהילה, כולל בריחתו של אסיר מסוכן.

### כרך 27: מלחמת הלוחשים (חוברות 157-162)
המיליציה נלחמת עם הלוחשים; שני הצדדים סובלים אבדות רבות. הלוחשים תוקפים את אחת הקהילות ומשמידים את ההגנות שלה. עם קלף מנצח אחרון, הלוחשים מובילים עדר ענקי של זומבים לעבר אלכסנדריה.

### כרך 28: אבדון וודאי (חוברות 163-168)
עדר הזומבים העצום מגיע לאלכסנדריה, מה שמכריח את ריק והקהילה שלו לשרוד בעוד שאחרים מנסים לנווט את העדר לעבר לים. בינתיים, המושיעים עושים את המהלך שלהם על קהילה נטושה.

### כרך 29: הקווים שחצינו (חוברות 169-174)
האירועים האחרונים עם הלוחשים הכניסו את אלכסנדריה לסערה, ועכשיו לריק, דווייט, יוג'ין וניגן יש מה להוכיח.

### כרך 30: סדר עולמי חדש (חוברות 175-180)
יוג'ין מוביל קבוצה במשימה חדשה לאוהיו, שם הם נתקלים בקהילה חדשה שלא דומה לשום דבר שראו בעבר.

### כרך 31: הליבה הרקובה (חוברות 181-186)
ריק מלווה את מושלת "חבר העמים", פמלה מילטון, בסיור בקהילות השונות. דברים איומים מתחילים לקרות מהר מאוד.

### כרך 32: נוח על משכבך בשלום (חוברות 187-193)
המתיחות בחבר העמים גוברת, וכמעט מתפתחת למלחמה גדולה. ריק נמצא במרכז סכסוך משמעותי, אותו הוא מנסה לפתור. סבסטיאן מילטון, בנה הגאוותן של פמלה, רוצח את ריק ונידון למאסר עולם.

עשרות שנים לאחר מכן, הקהילה שוקמה, והחלק המרכזי של האפוקליפסה הגיע לסיומו. זומבים עדיין מסתובבים, אך מספרם קטן בהרבה לעומת העבר. קארל מתגורר בחווה קטנה עם אשתו סופיה ובתו אנדריאה, לה הוא מספר את סיפורו של אביו. פסל מרשים של ריק ניצב מול בית המשפט של חבר העמים.

## בישראל
בישראל, סדרת הקומיקס "המתים המהלכים" לא זכתה לפופולריות ניכרת. למרות זאת, הספר הראשון בסדרה, "הימים עברו", ראה אור בעברית בהוצאת ספרים. אם כי מהדורה זו התאפיינה בכמה ליקויים טכניים, ובהם עיוות בכיווני הפאנלים וחוסר התאמה של הטקסט המתורגם לבועות הדיבור. לא ידוע אם כרכים נוספים מן הסדרה תורגמו לעברית.

## ביקורות
הסדרה זכתה להערכה רבה מצד המבקרים, ואף קטפה בשנת 2010 את פרס אייזנר בקטגוריית הסדרה המתמשכת הטובה ביותר. אריק סונדה מאתר IGN Comics תיאר אותה כאחת מחוברות הקומיקס החודשיות הטובות ביותר שיצאו באותה תקופה. גם הסופר מקס ברוקס נמנה עם קהל המעריצים שלה. הפופולריות של הסדרה, שגדלה מאוד לאחר שעובדה לטלוויזיה תחת אותו השם, הביאה גם לעלייה ניכרת בערכן של עבודות המקור של המאייר טוני מור מן הגיליונות הראשונים. דוגמה לכך ניתנה ב־28 במרץ 2013, כאשר בתוכנית הריאליטי של "VH1", "For What It's Worth", הוערך איור מקורי של מור מתוך עמוד 7 בגיליון הראשון בסכום של 20,000 דולר.

## ראו גם
* המתים המהלכים (סדרת טלוויזיה)
* המתים המהלכים (משחק וידאו)
* ריק גריימס

## קישורים חיצוניים

* 

* [דף ההרצה](http://walkingdead.wikia.com/wiki/The_Walking_Dead_(Comic_Series)) בפרויקט "ויקיה" המוקדש למתים המהלכים

## הערות שוליים

*
קטגוריה:סדרות קומיקס
קטגוריה:אימג' קומיקס